
Врз основа на член 64 став (1) од Законот за културата („Службен весник на Република Македонија“ бр. 31/98, 49/03, 82/05, 24/07, 116/10, 47/11, 51/11, 136/12, 23/13, 187/13, 44/14, 61/15, 154/15, 39/16, 11/18 и „Службен весник на Република Северна Македонија“ бр. 265/24 и 132/25), Министерството за култура и туризам објавува
КОНКУРС
ЗА ФИНАНСИРАЊЕ ПРЕВОД И ОБЈАВУВАЊЕ НА ДЕЛА НА 
АВТОРИ ОД РЕПУБЛИКА СЕВЕРНА МАКЕДОНИЈА НА СТРАНСКИ ЈАЗИЦИ ЗА 2026/2027 ГОДИНА


I. ПРЕДМЕТ И ЦЕЛ НА КОНКУРСОТ
Министерството за култура и туризам, во согласност со член 64 од Законот за културата, финансиски поддржува проекти од национален интерес во културата кои се однесуваат на превод и објавување на дела на автори од Република Северна Македонија на странски јазици.
Целта на Конкурсот е да се придонесе кон меѓународната афирмација и промоција на книжевни дела на автори од Република Северна Македонија, зголемување на нивната достапност за странската читателска публика и поттикнување на меѓународната културна соработка.
Конкурсот се однесува на дела претходно објавени во Република Северна Македонија на македонски јазик и на јазиците на заедниците во Република Северна Македонија.
Министерството за култура и туризам учествува во финансирањето на преводот на пријавеното дело до износ утврден со овој Конкурс.
Министерството за култура и туризам не ги финансира трошоците за печатење, графичко уредување, промоција, дистрибуција или други трошоци поврзани со објавувањето на делото.
Највисокиот износ на финансиска поддршка изнесува 300 000 денари по проект.
Одобрениот износ може да биде помал од побараниот износ, во согласност со  оцената на проектот и расположливите средства.

II. ПРИОРИТЕТИ, КРИТЕРИУМИ И МЕРИЛА ЗА ОЦЕНУВАЊЕ
За да може пријавата да биде предмет на оценување од страна на стручната комисија, со пријавениот проект треба да се исполни најмалку еден од следниве приоритети:
· делото да е објавено и промовирано во Република Северна Македонија;
· авторот или делото да е застапен/о во антологиско книжевно издание;
· авторот да има објавено најмалку две самостојни книжевни публикации.
Исполнувањето на најмалку еден од наведените приоритети претставува услов за пријавата да биде предмет на понатамошно оценување и не претставува гаранција за добивање финансиска поддршка.
Оценувањето на пријавите го врши стручна комисија во согласност со  утврдените критериуми и мерила.
· Квалитет, стручност и искуство на преведувачот
Се оценуваат стручната подготвеност и искуството на преведувачот, особено во преведување книжевни дела и дела од соодветниот жанр, како и претходно преведени и објавени дела.
· Профил, релевантност и издавачко искуство на странскиот издавач
Се оценуваат професионалниот профил на издавачот, неговото искуство во објавување книжевни дела, издавачката дејност и можностите за промоција и дистрибуција на преведеното дело.
· Потенцијал за меѓународна промоција и афирмација на македонската книжевност
Се оценува потенцијалот на проектот да придонесе за поголема видливост и афирмација на македонската книжевност и автори пред странската читателска публика.
· План за промоција и дистрибуција на преведеното дело
Се оценуваат јасноста, реалноста и остварливоста на планот за промоција и дистрибуција, како и планираните активности за достапност на делото за поширока читателска публика.

III. ВИДОВИ ДЕЛА
Со Конкурсот ќе се поддржуваат проекти за превод и објавување на:
· уметничка проза;
· драма;
· поезија;
· есеи;
· литература за деца, со исклучок на сликовници и учебници;
· антологии и други жанровски избори од областа на книжевноста наменети за поширок круг читатели.

IV. ПРАВО НА УЧЕСТВО
Право на учество на Конкурсот имаат исклучиво странски издавачи чија дејност опфаќа издавање книги.
Странските издавачи може да учествуваат за превод на дела кои претходно се објавени во Република Северна Македонија.
На Конкурсот нема да бидат поддржани исти дела кои претходно се преведени и објавени во земјата во која е регистриран издавачот учесник на Конкурсот.
Нема да се поддржуваат проекти за превод на дела што се издадени во Република Северна Македонија на јазиците на заедниците доколку странскиот издавач планира нивно објавување на истиот јазик.

V. НАЧИН ЗА ПОДНЕСУВАЊЕ НА ПРИЈАВИТЕ
Конкурсот е отворен во текот на целата година, а стручната комисија ќе  одлучува за пристигнатите пријави во два рока, и тоа:
I рок: во текот на октомври 2026 година и
II рок: во текот на март 2027 година.
Пријавата се поднесува на македонски или на англиски јазик.
Пријавата и придружната документација се поднесуваат во ПДФ-формат на е-адресата определена за оваа намена: translation@kultura.gov.mk.
Нема да се разгледуваат пријави:
· доставени на електронски адреси на вработени во Министерството за култура и туризам, различни од официјалната е-адреса определена за пријавување;
· што не се поднесени на пропишаниот образец;
· што не ги исполнуваат условите за учество;
· за кои не е доставена потребната документација;
· за проекти што не се предмет на овој Конкурс.

VI. ПОТРЕБНА ДОКУМЕНТАЦИЈА
Издавачот учесник на Конкурсот треба да ги достави следниве документи:
1. пополнета пријава на образец на Министерството за култура и туризам;
2. документ со кој се докажува дека се обезбедени правата за превод и објавување на делото;
3. договор со преведувачот на делото со кое се пријавува на Конкурсот;
4. кратка биографија, односно библиографија на преведувачот, со податоци за неговото преведувачко искуство и референтен список на преведени и објавени дела;
5. кратка информација за профилот на издавачот или актуелен каталог, доколку во пријавата не е наведена интернет-страница на која соодветно е претставена неговата дејност;
6. кратка изјава за мотивите за избор на делото за превод;
7. план за промоција и дистрибуција на преведеното дело;
8. други документи определени со образецот за пријавување, доколку се неопходни за оценување на проектот.
Документите издадени од странски надлежни органи се доставуваат во форма определена со образецот за пријавување.
Пријавата и задолжителната документација треба да бидат доставени целосно и на начин утврден со овој Конкурс и со образецот за пријавување.

VII. ДОГОВОР ЗА ФИНАНСИРАЊЕ И НАЧИН НА КОРИСТЕЊЕ НА СРЕДСТВАТА
Субјектите чии проекти се избрани на Конкурсот, по добивањето на одлуката за избор, со Министерството за култура и туризам склучуваат договор за финансирање проект од национален интерес во културата.

VIII. ДОПОЛНИТЕЛНИ ИНФОРМАЦИИ
Дополнителни информации во врска со Конкурсот може да се добијат на е-адресата translation@kultura.gov.mk.
Образецот за пријавување на англиски јазик/образецот за пријавување на македонски јазик се составен дел од конкурсната документација.

МИНИСТЕРСТВО ЗА КУЛТУРА И ТУРИЗАМ 

     РЕПУБЛИКА СЕВЕРНА МАКЕДОНИЈА

